– Bildiyiniz kimi, Türkiyə və Rusiya arasında olan bəlli səbəblərdən, Türkiyə – Rusiya sərhədlərində çoxlu sayda tırlar yığışmışdı və bu tırlar günlərin bir günü, yəni bir həftə – 10 gün ərzində yığılmış tırlar bir gündə Azərbaycana istiqamət götürdü. Dövlət başçısı tərəfindən göstəriş verilmişdi ki, bu tırlarən ən yaxın zamanda daşınmasını təmin edək. Biz həmin vaxt ona kommersiya məsələsi kimi yox, xüsusi bir tapşırığın yerinə yetirilməsi kimi yanaşdıq. Amma təəssüflər olsun ki, dekabr ayında hava şəraiti Xəzərdə kəskin dərəcədə dəyişmişdi və gəmilərin hərəkəti üçün mümkünsüz bir hava şəraiti var idi. Bundan əlavə, bildiyiniz kimi, bizim Ələt limanında cənab Prezidentin iştirakı ilə ilkin bərə terminalı açılmışdı. Bizdə iki bərə körpüsü var və həmin bərə körpülərdən tırların yüklənməsi vaxtı-vaxtında həyata keçirilir. Amma onları yola salmaqla bərabər qarşı tərəfin bu yükün qarşılanmasına hazır olması çox vacibdir. Nəzərə alsaq ki, Aktauda olan yalnız bir bərə körpüsünün köhnə və müəyyən texniki problemləri olması bu tırların qəbul edilməsində problemlərə səbəb olub. Bütün bunlar həmin tır maşınlarının operativ daşınmasını qeyri-mümkün etmişdi. Statistika üçün deyim ki, adi aylarda biz 150-200 tır daşıyırdıqsa, dekabr ayında birdən birə bu rəqəm 4 dəfə artaraq 852 tıra çatmışdı. Gözlənilmədən gələn bu həcmdə yüklərin daşınmasına bizdə də müəyyən vaxt tələb olunurdu. Ciddi tədbirlər görüldü, vaxtı ilə tırların az olduğuna görə, istismardan çıxarılmış və ehtiyata qoyulmuş 4 bərə yenidən təmir olunub iki həftə ərzində yenidən istismara qaytarıldı və bu gün demək olar ki, tır daşımaları əvvəlki səviyyəyə gəlib çatıb – gündə 20-30 tır.